Mičovský, Ján, poslanec NR SR (2014-10-30):
Som presvedčený, vážený pán minister, že toto dnešné stretnutie, rokovanie v Národnej rade Slovenskej republiky vám ako človeku nie je veľmi príjemné a chcem vám povedať, že tieto pocity zdieľam s vami. Nie je príjemné ani mne. Myslím si, že naozaj je to rokovanie, ktoré nemôže byť príjemné, ale je potrebné. Totižto vy tu nie ste sám za seba, presne tak ako nikto z nás v tejto sieni nerozpráva sám za seba. Ani korupciu nikto z nás nevymyslel. Určite ju nevymysleli ani v SMER-e, ani v Obyčajných, ani v KDH, a určite ju nikto z nás v týchto subjektoch ani nezlikviduje. Rozhodne však máme povinnosť z titulu našich funkcií, ktoré máme tú česť dočasne zastávať, pričiniť sa o to, aby podozrenia, ktoré určite nie bez nejakého opodstatnenia sa často vyslovujú v súvislosti s fungovaním našej krajiny, podozrenia, ktoré hovoria o veľmi častom výskyte korupcie na rôznych stupňoch riadenia, sa práve na takomto mieste otvorene a s veľkým nasadením všetkých účastníkov prejednali. Môj vstup bude veľmi krátky. Bola tu už veľmi široká diskusia. Ja som presvedčený, že aj keď ste si robili rôzne poznámky, nie je vo vašich silách odpovedať možno už na všetko, čo tu bolo povedané. Možno nemáme ani takýto úmysel. A ja nebudem rozširovať okruh tém ani okruh rôznych podotázok a veľmi úprimne, naozaj s pochopením, pretože máte ťažký deň za sebou a ešte čiastočne aj pred sebou, a že aj tá vaša reč tela svedčí o tom, že ste teda z istej fázy napätia prešli potom do istého uvoľnenia a teraz je to už zase istá ľudsky pochopiteľná únava. Chcem vás poprosiť, že predsi len v tom množstve otázok, ktoré tu zazneli a na ktoré pravdepodobne nie je vo vašich ľudských silách odpovedať, keby ste mi skúsili odpovedať na dve alebo vlastne iba na jednu otázku, vážený pán minister. A v prípade, ak bude tá odpoveď na tú prvú otázku pozitívna, tak potom ešte jednu podotázku by som dal a tým by som naozaj skončil. A chcem povedať, že sú to otázky, do ktorých nevkladám žiadny zlý úmysel ani žiadny inotaj, ktorý by mal získať politické body pre mňa, pre Obyčajných alebo pre kohokoľvek. Mňa to naozaj zaujíma tak ľudsky, lebo ja viem, že všetci okrem toho, že sme ústavnými činiteľmi, sme predsi naozaj všetci obyčajnými ľuďmi, ktorí majú svoje ľudské cítenie, svedomie a mnohokrát možno musia vo svojom vnútri hľadať tú hranicu medzi tým obyčajným ľudským a medzi tým politickým. Takže tá otázka je veľmi jednoduchá, vážený pán minister. Naozaj ste vy ako generálny sekretár strany SMER pred tými niekoľkými rokmi akýmsi spôsobom, presne to necitujem, ani to nie je dôležité, navrhli starostom, ktorí boli na stretnutí za prítomnosti pána premiéra Fica, aby pre projekty bola použitá akciová spoločnosť Star EU? To je veľmi jednoduchá otázka. Ja verím, že napriek tomu množstvu tém, ktoré tu zazneli a na ktoré, ako som spomenul, možno už nebudete mať dosť síl odpovedať, ja by som vás naozaj poprosil, keby ste na túto jednoduchú otázku mi odpovedali. A teraz je tu možnosť, že mi poviete, že nie, a je tu možnosť, že mi poviete áno. A ak by ste povedali áno, nechcem to dopredu nijak predvídať, ale ak áno, by ste takéto potvrdenia alebo takéto tvrdenie potvrdili, tak potom by bola tá podotázka, že či dnes ako minister práce, sociálnych vecí a rodiny považujete takéto svoje vystúpenie vo vtedajšej funkcii generálneho sekretára strany SMER za správne. Sú to dve jednoduché otázky bez politického podtextu. Mňa zaujíma ozaj taký ten ľudský rozmer. Teraz sa vás spytujem síce ako pána ministra, lebo ja som v tejto chvíli poslanec, ale napriek tomu v tom podtóne sa spytujem pána Richtera a tú otázku dáva Mičovský. Ďakujem pekne, to je všetko.